寄杜侍御
作者：王建
朝代：唐

paragraphs: 何須服藥覓昇天，粉閣爲郎即是仙。
買宅但幽從索價，栽松取活不爭錢。
退朝寺裏尋荒塔，經宿城南看野泉。
道氣清凝分曉爽，詩情冷瘦滴秋鮮。
學通儒釋三千卷，身擁旌旗二十年。
春巷偶過同戶飲，暖窗時與對牀眠。
破除心力緣書癖，傷瘦花枝爲酒顛。
今日總來歸聖代，丈人先達幸相憐。